คลังสั่ง3กรมภาษีทำแผน 5 ปี
&#8220;คลัง&#8221; สั่งกรมภาษีทำแผน 5 ปี เพิ่มประสิทธิภาพจัดเก็บรายได้ อำนวยความสะดวกผู้เสียภาษี
14 มี.ค. 2559

“คลัง” สั่งกรมภาษีทำแผน 5 ปี เพิ่มประสิทธิภาพจัดเก็บรายได้ อำนวยความสะดวกผู้เสียภาษี 
รายงานข่าวจากกระทรวงการคลัง เปิดเผยว่า นายสมชัย สัจจพงษ์ ปลัดกระทรวงการคลัง ได้สั่งการให้ 3 กรมภาษี จัดทำยุทธศาสตร์แผนการดำเนินงานของแต่ละกรมระยะเวลา 5 ปี เพื่อรองรับการเปลี่ยนแปลงของเทคโนโลยี รวมทั้งพัฒนาการบริการและการจัดเก็บรายได้มีประสิทธิภาพเพิ่มขึ้น เร่งปฏิรูปหน่วยงานและปรับปรุงด้านการอำนวยความสะดวกให้กับผู้ประกอบการและประชาชนที่เข้ามาใช้บริการ
สำหรับแผนยุทธศาสตร์ของกรมสรรพากร ประกอบด้วย การเชื่อมโยงโปรแกรมบัญชีอย่างง่ายสำหรับผู้ประกอบการเอสเอ็มอีให้สามารถยื่นแบบแสดงรายการภาษีมูลค่าเพิ่ม (แวต) ทางอินเทอร์เน็ตได้ พัฒนาระบบการรับคำขอยื่นแบบแสดงรายการภาษีแวต และภาษีธุรกิจเฉพาะร่วมกันผ่านเครือข่ายอินเทอร์เน็ตพัฒนาระบบบริการจัดทำ และนำส่งข้อมูลใบกำกับภาษี และใบรับอิเล็กทรอนิกส์ เป็นต้น รวมทั้งพัฒนาระบบแจ้งเพื่อใช้สิทธิประโยชน์ทางภาษีต่างๆ ด้วยระบบอิเล็กทรอนิกส์ เพื่อรองรับนโยบายของรัฐบาลที่ต้องการให้ผู้ประกอบการเอสเอ็มอีทำบัญชีเดียว และให้บริการยื่นแบบภาษีบุคคลธรรมดาทั้งภาษาไทยและภาษาอังกฤษผ่านอินเทอร์เน็ตที่สามารถเชื่อมโยงกับโทรศัพท์สมาร์ทโฟน
ด้านยุทธศาสตร์ของกรมสรรพสามิต ประกอบด้วย โครงการบริหารการคืนภาษีและระบบลายเซ็นอิเล็กทรอนิกส์ การปรับปรุงกระบวนการขออนุญาตเกี่ยวกับสินค้าสุรา ยาสูบ และยาเส้น การปรับปรุงหลักเกณฑ์และเงื่อนไข เกี่ยวกับการจัดทำบัญชีและงบเดือน รวมทั้งการปรับปรุงระบบการชำระภาษีผ่านอินเทอร์เน็ต โดยกรมสรรพสามิตถือเป็นหน่วยงานสำคัญ เพราะมีความยืดหยุ่นในการจัดเก็บรายได้สูง ซึ่งมีทั้งการจัดเก็บภาษีบาป ภาษีเพื่อสิ่งแวดล้อม ภาษีเพื่อดูแลสังคม ซึ่งแผนนี้จะกำหนดให้การจัดเก็บภาษีในปี 5 ปีข้างหน้า ให้ได้ 8 แสนล้านบาท จากปัจจุบันปีงบประมาณ 2559 มีเป้าหมายการเก็บรายได้ 4.9 แสนล้านบาท ให้แล้วเสร็จภายใน 2 เดือน เพื่อที่จะเสนอให้ ครม.พิจารณาและเห็นชอบ
สำหรับยุทธศาสตร์ของกรมศุลกากร ได้แก่ ปรับปรุงการผ่านพิธีการศุลกากรแบบไร้เอกสาร ด้วยการแลกเปลี่ยนข้อมูลผ่านระบบเชื่อมโยงข้อมูลอิเล็กทรอนิกส์ (เนชั่นซิงเกิ้ล วินโดวส์) การตรวจสินค้าร่วมกันระหว่างกรมศุลกากรและหน่วยงานที่เกี่ยวข้อง รวมทั้งกำหนดมาตรการภาษีเพื่อรองรับเขตพัฒนาเศรษฐกิจพิเศษและคลัสเตอร์ เพิ่มประสิทธิภาพตรวจปล่อยสินค้า เพื่อให้ทันต่อการจัดอันดับความยากง่ายในการประกอบธุรกิจในไทย